钦定古今图书集成/明伦汇编/官常典/第292卷 > 赵允弼
## 钦定古今图书集成/明伦汇编/官常典/第292卷 > 赵允弼

按《宋史镇王元偓传》：“元偓子允弼，八岁召入禁中，令
皇子致拜，允弼不敢当，御楼观酺，得与皇子并坐。皇
子即位，是为仁宗。允弼累迁武宁军节度使兼侍中，
判大宗正事，封北海郡王。英宗时，拜中书令，徙王东
平。神宗即位，拜太保、凤翔雄武军节度使，朝朔望。熙宁二年，丁母忧，悲痛不胜丧，固辞起复。母葬有日，而”
允弼病笃，顾诸子以不得终大事为恨。薨。帝临哭之
恸，辍朝三日。赠太师、尚书令兼中书令，追封相王，谥
孝定。允弼性端重，时然后言。诸宫增学官员，允弼已
贵，犹日至讲席，延伴读官读《孟子》一节。领宗正三十
年，与濮安懿王共事，相友爱，为宗属推敬。